ELŐTERJESZTÉS

Szombathely Megyei Jogú Város Közgyűlésének 2010. áprilisi ülésére

Javaslat az Óperint u. 1. szám alatti helyiség használatba adására

Tájékoztatom a Tisztelt Bizottságot arról, hogy a Hátrányos Helyzetű Roma Fiatalokat Támogató Közhasznú Egyesület (HÁROFIT) elnöke azzal a kéréssel fordult önkormányzatunkhoz, hogy az Óperint u. 1. szám alatti ingatlanban jelenleg üresen álló 148 m2 alapterületű – korábban tankönyvboltként üzemeltetett – üzlethelyiséget adjuk az egyesület használatába.

Az Óperint u. 1. szám alatti ingatlan két, egy 95 és egy 148 m2 alapterületű helyiségcsoportból áll. A 95m2 alapterületű helyiségrészt 2007. februárja óta a Közgyűlés határozata alapján a Roma Kisebbségi Önkormányzat használja. A helyiségcsoporthoz tartozik 2 iroda, egy 50 m2-es nagyterem, raktár és szociális helyiség.

Az ingatlan másik, 148 m2 nagyságú részét – mely magában foglal két nagyobb, egy 32 m2 és egy 65 m2 alapterületű termet, egy irodát, raktárt és szociális helyiséget - a Könyv-Ker Bt. bérelte üzlethelyiségként. A társaság bérleti szerződését a SZOVA Zrt. 2009. november 30-án tartozás miatt felmondta, az üzlethelyiséget a felszámolás alatt álló bérlőtől visszavette. A helyiség - a SZOVA Zrt. tájékoztatása szerint - átlagos állapotú és kérte annak hasznosítását.

Az épület pinceszintjén található még egy 100m2 alapterületű edzőterem a hozzá tartozó öltözőkkel, szociális helyiségekkel, melyet az önkormányzat bérbeadás útján hasznosít. Bérlője a Kondor & Controll Sportegyesület.

A Roma Kisebbségi Önkormányzat által használt 95 m2 alapterületű részben működik jelenleg a HÁROFIT Közhasznú Egyesület, a Kálvária Polgárőrség (mindkét szervezet az önkormányzat, mint tulajdonos hozzájárulásával), a HÁROFIT Közhasznú Egyesületen belül működő „Crazy Dancer”s elnevezésű tánccsoport, itt oldják meg a hátrányos helyzetű gyermekek délutáni tanulását, valamint itt rendezik meg a karácsonyi, húsvéti rendezvényeket is.

Ebben a helyiségben működve nyújt továbbá jogi segítséget dr. Kabay Gábor ügyvéd. Az Igazságügyi Minisztérium 2001. októberében – az Országos Cigány Önkormányzat és a Nemzeti és Etnikai Kisebbségi Hivatal együttműködésével – Roma Antidiszkriminációs Ügyfélszolgálati Hálózatot hozott létre. A Hálózat olyan jogsegélyszolgálat, mely kifejezetten azokra az ügyekre terjed ki, ahol az ügyfelet cigány származása miatt érte jogsérelem. A Minisztérium tartós megbízási szerződést kötött a Hálózatban működő ügyvédekkel, mely kiterjed iratszerkesztésre, jogi tanácsadásra, esetlegesen perindításra és bíróság előtti jogi képviseletre. Az ügyvéd a szolgáltatásokat ingyenesen nyújtja a felmerülő költségeket a Hálózat vállalja át. Az ügyfelek roma származására való tekintettel Szombathelyen a város Roma Kisebbségi Önkormányzata kapott felkérést arra, hogy térítésmentesen biztosítsa az ügyvéd elérhetőségét és a félfogadások megtartását.

A felsorolt szerteágazó tevékenység lebonyolításához már nem elegendő a Roma Kisebbségi Önkormányzat által használt ingatlanrész, ezért kéri az egyesület elnöke önkormányzatunk segítségét céljaik megvalósításához.

Amennyiben a korábban tankönyvboltként üzemeltetett helyiségrészt használatba kapnák „Közösségi Házat” szeretnének létrehozni, ahol délutáni foglalkozásokat – mint pl.:drogprevenciós előadást, egészséges életmódra való nevelést, felkészítő órákat, korrepetálást – tartanának a gyermekeknek, amivel biztosíthatnák számukra a csellengés mentes délutánokat és a hasznos, de egyben kellemes időtöltést.

A nyári szünidőben már hagyománnyá vált programjuk a „Roma világ gyerekszemmel”, mely a vakáció alatt segít a gyermekek délutáni lefoglalásában – helyiség biztosításával – folytatódhatna tovább és akár a téli szünetben is fogadhatnák a gyerekeket.

A Közösségi Házban tervezik egyéb helyiségek, így munkaeszközök tárolására, javítására alkalmas raktárhelyiség és nemnek megfelelő öltözők kialakítását is.

Tájékoztatom a Tisztelt Közgyűlést arról, hogy a kérelem a közpénzekből nyújtott támogatások átláthatóságáról szóló 2007. évi CLXXXI. törvény hatálya alá tartozik. A törvény 6. § (1) bekezdésében megállapított kizáró körülmények nem állnak fenn, erről és a törvény 8. § (1) bekezdésében megjelölt érintettség hiányáról a kérelmező nyilatkozott.

Kérem a Tisztelt Közgyűlést, hogy fentiekre tekintettel alakítsa ki álláspontját az Óperint u. 1. szám alatti helyiség HÁROFIT Közhasznú Egyesület részére történő használatba adásával kapcsolatban.

Szombathely, 2010. április 22.

/: dr. Ipkovich György :/

Határozati javaslat

…../2010. (IV ….) Kgy. sz. határozat

A Közgyűlés az Óperint u. 1. szám alatti 148 m2 alapterületű ingatlanrészt - mely magában foglal két nagyobb, egy 32 m2 és egy 65 m2 alapterületű termet, egy irodát, raktárt és szociális helyiséget - a helyiségbérlet szabályairól szóló 17/2006. (V. 25.) számú rendelet 2.§ (2)-(3) bekezdésében biztosított jogkörénél fogva a Hátrányos Helyzetű Roma Fiatalokat Támogató (HÁROFIT) Közhasznú Egyesület ingyenes használatába adja az alábbi feltételekkel:

az használati jog határozott időre 2010. május 1-jétől, 2020. május 1. napjáig szól,

a helyiség bérleti díja 1740,- Ft/m2/hó+ÁFA, azonban az önkormányzat a fenti helyiségcsoportra vonatkozóan ingyenes használatot biztosít. Az ingyenes használatba adással kapcsolatban felmerülő ÁFA-fizetési kötelezettség a használót terheli, a hatályos adójogszabályok rendelkezései szerint,

a helyiség fenntartásával, üzemeltetésével, karbantartásával és felújításával kapcsolatos költségek az ingyenes használót terhelik,

a helyiséget a használó – az abban folytatni kívánt tevékenység gyakorlásához szükséges módon – a saját költségén köteles kialakítani, berendezni és felszerelni,

az egyesület a helyiségcsoportot kizárólag az alapszabályában meghatározott feladatai ellátására használhatja,

a helyiségcsoport használatát másnak nem engedheti át

az ingyenes használó használati joga megszűnésekor a helyiséget köteles tisztán, kiürítve, átadáskori állapotban és felszereltséggel visszaadni és ráfordításainak, illetve azok időarányos részének megtérítésére nem tarthatnak igényt,

a helyiségcsoportot vissza kell adni, amennyiben az egyesület nem a fenti helyiségcsoport használatával látja el feladatait vagy ha tevékenységét megszűnteti.

A Közgyűlés felhatalmazza a Polgármestert hogy a HÁROFIT Közhasznú Egyesülettel a helyiségcsoport térítésmentes használatára vonatkozó megállapodást megkösse.

Felelős:	dr. Ipkovich György polgármester

dr. Nagy Tibor aljegyző

(A végrehajtás előkészítéséért:

dr. Tőke Erzsébet, a Jogi és Képviselői Osztály vezetője

Határidő:	2010. június 30.